CELEX: 32013D0794
Language: el
Date: 2013-12-19 00:00:00
Title: 2013/794/ΕΕ: Εκτελεστική απόφαση της Επιτροπής, της 19ης Δεκεμβρίου 2013 , σχετικά με την αναγνώριση της Γεωργίας σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό C(2013) 9224]  Κείμενο που παρουσιάζει ενδιαφέρον για τον ΕΟΧ

21.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 349/105
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 19ης Δεκεμβρίου 2013
   σχετικά με την αναγνώριση της Γεωργίας σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
   [κοινοποιηθείσα υπό τον αριθμό C(2013) 9224]
   (Κείμενο που παρουσιάζει ενδιαφέρον για τον ΕΟΧ)
   (2013/794/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα τα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW), όπως αναθεωρήθηκε το 1995.
            
         
               (2)
            
            
               Με την απόφασή της 2010/705/ΕΕ (2) η Επιτροπή απέσυρε την αναγνώριση της Γεωργίας όσον αφορά τα συστήματα εκπαίδευσης και πιστοποίησης των ναυτικών, η οποία είχε χορηγηθεί σύμφωνα με το άρθρο 18 παράγραφος 3 στοιχείο γ) της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου (3). Η έκβαση της αξιολόγησης της συμμόρφωσης και η αξιολόγηση των πληροφοριών που παρείχαν οι αρχές της Γεωργίας αποδεικνύουν ότι η Γεωργία δεν συμμορφώνεται πλήρως προς τις σχετικές απαιτήσεις της σύμβασης STCW.
            
         
               (3)
            
            
               Με επιστολή της 10ης Σεπτεμβρίου 2012, η Κυπριακή Δημοκρατία ζήτησε την εκ νέου αναγνώριση της Γεωργίας. Κατόπιν του αιτήματος αυτού, η Επιτροπή αξιολόγησε το σύστημα εκπαίδευσης και πιστοποίησης στην Γεωργία, προκειμένου να εξακριβωθεί αν η Γεωργία πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα της επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα, τον Οκτώβριο του 2012, καθώς επίσης και στα διορθωτικά μέτρα που υπέβαλαν οι αρχές της Γεωργίας.
            
         
               (4)
            
            
               Ειδικότερα, μετά την επιθεώρηση, με επιστολή της 6ης Φεβρουαρίου 2013, οι αρχές της Γεωργίας κλήθηκαν να υποβάλουν προαιρετικό σχέδιο διορθωτικών δράσεων για τις ελλείψεις που εντοπίστηκαν και να υιοθετήσουν διορθωτικά μέτρα.
            
         
               (5)
            
            
               Οι βασικές ελλείψεις αφορούσαν την απουσία νομοθετικών και διοικητικών απαιτήσεων προκειμένου να διασφαλιστεί η πλήρης αποτελεσματικότητα των διατάξεων της σύμβασης STCW, όπως η απουσία απαίτησης σχετικά με τον έλεγχο των διαπιστευμένων αλλοδαπών ιδρυμάτων και προγραμμάτων ναυτικής εκπαίδευσης και κατάρτισης από την κυβέρνηση της Γεωργίας. Επιπλέον, τα ιδρύματα ναυτικής εκπαίδευσης και κατάρτισης που επιθεωρήθηκαν δεν εφάρμοζαν ορισμένες διατάξεις, όπως εκείνες που αφορούν τη χρήση προσομοιωτών. Τέλος, τα ιδρύματα που επιθεωρήθηκαν δεν διέθεταν ειδικό εξοπλισμό για την κατάρτιση και την αξιολόγηση ορισμένων δεξιοτήτων.
            
         
               (6)
            
            
               Με αλληλογραφία της 15ης Μαΐου 2013 και της 20ής Ιουλίου 2013, η Γεωργία ενημέρωσε την Επιτροπή ότι έχει λάβει μέτρα για την αντιμετώπιση των ελλείψεων που διαπιστώθηκαν. Ειδικότερα, οι αρχές της Γεωργίας ανέφεραν ότι οι εθνικές διατάξεις έχουν εναρμονισθεί με τη σύμβαση και ότι τα ιδρύματα ναυτικής εκπαίδευσης και κατάρτισης έχουν εφαρμόσει ορθώς τις σχετικές διατάξεις. Τέλος, διαβιβάστηκαν επίσης στοιχεία με τα οποία αποδεικνύεται ότι έχει αποκτηθεί και τοποθετηθεί ο εξοπλισμός κατάρτισης που έλειπε.
            
         
               (7)
            
            
               Μια εναπομένουσα ανεπάρκεια αφορά ορισμένες εγκαταστάσεις κατάρτισης του Πανεπιστημίου Εκπαίδευσης Πλοήγησης του Batumi. Συγκεκριμένα, το ηλεκτρολογικό εργαστήριο και η σωσίβια λέμβος που διατίθενται για την εκπαίδευση στη χρήση σωστικών σκαφών και λέμβων διάσωσης φαίνεται να χρήζουν περαιτέρω αναβάθμισης. Η Γεωργία κλήθηκε, ως εκ τούτου, να εφαρμόσει περαιτέρω διορθωτικά μέτρα στο θέμα αυτό. Ωστόσο, η εν λόγω έλλειψη δεν συνεπάγεται την αμφισβήτηση του συνολικού επιπέδου συμμόρφωσης της Γεωργίας προς τις απαιτήσεις της σύμβασης STCW όσον αφορά την εκπαίδευση και την πιστοποίηση των ναυτικών.
            
         
               (8)
            
            
               Τα τελικά αποτελέσματα της αξιολόγησης αποδεικνύουν ότι η Γεωργία συμμορφώνεται με τις απαιτήσεις της σύμβασης STCW και ότι η εν λόγω χώρα έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
            
         
               (9)
            
            
               Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, η Γεωργία αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 19 Δεκεμβρίου 2013.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 323 της 3.12.2008, σ. 33.
   
      (2)  ΕΕ L 306 της 23.11.2010, σ. 78.
   
      (3)  ΕΕ L 136 της 18.5.2001, σ. 17.